Emocionalni i ponašajni ishodi te kvaliteta života kod djece školske dobi koja su rođena kasno prijevremeno: retrospektivno kohortno istraživanje

**Cilj** Odrediti učinak kasnog prijevremenog rođenja i liječenja na odjelu intenzivne skrbi na emocionalne i ponašajne probleme i kvalitetu života djece školske dobi.

**Postupci** Istraživali smoemocionalne i ponašajne probleme i kvalitetu života kod djece u dobi 6-12 godina koja su rođena kasno prijevremeno u Kliničko-bolničkom centru Split u razdoblju između siječnja 2002. do ožujka 2008. Uključili smo 126 djece rođene kasno prijevremeno (LP, prema engl, *late preterm*) liječene na odjelu intenzivne skrbi (ICU, prema engl, *intensive care unit*) (skupina LP-ICU), 127 djece rođene kasno prijevremeno koji nisu liječeni na ICU (skupina LP-ne-ICU) i 131 dijete rođeno u terminu (FT, prema engl, *full term*) liječenih u ICU (skupina FT-ICU). Emocionalni i ponašajni problemi određeni su Listom dječjeg ponašanja (prema engl ,*Child Behavior Checklist*). Kvaliteta života određena je upitnikom Mjera funkcije Dječje bolnice Royal Alexandra (prema engl, *Royal Alexandra Hospital for Children Measure of Function*). Podaci su prikupljeni 2014. godine telefonskim razgovorom s majkama.

**Rezultati** Kasno prijevremeno rođena djeca imala su gotovo peterostruki rizik od internaliziranja problema u usporedbi s FT-ICU skupinom (omjer ishoda [prema engl, odds ratio, OR] 4,76, 95% interval pouzdanosti [prema engl, *confidence interval,* CI] 2,37-9,56 za LP-ICU i OR 4,82, 95% CI 2,25-10,37 za LP-ne-ICU skupinu). Ona su također imala veći rizik od eksternaliziranja problema (OR 3,08, 95% CI 1,44-6,61 za LP-ICU i OR 2,68, 95% CI 1,14-6,28 za LP-ne-ICU skupinu) i od ukupnih problema (OR 6,29, 95% CI 2,86-13,83 za LP-ICU i OR 7,38, 95% CI 3,08-17,69 za LP-ne-ICU skupinu) te znatno povišen rizik za lošiju kvalitetu života (OR 12,79, 95% CI 5,56-29,41 za LP-ICU i OR 5,05, 95% CI 2,04-12,48 za LP-ne-ICU skupinu).

**Zaključak** Kasno prijevremeno rođena djeca imala su veći rizik od emocionalnih i ponašajnih problema i lošiju kvalitetu života za vrijeme djetinjstva nego njihovi vršnjaci rođeni u terminu te su iskusila ozbiljne zdravstvene probleme nakon rođenja.